C 322/14

ET

Kokkuvõte Euroopa Andmekaitseinspektori arvamusest Euroopa Komisjoni tegevuskava kohta, mis käsitleb liidu terviklikku poliitikat rahapesu ja terrorismi rahastamise ärahoidmiseks

(Arvamuse täistekst on inglise, prantsuse ja saksa keeles Euroopa Andmekaitseinspektori veebilehel www.edps.europa.eu)

(2020/C 322/05)

Kommenteeritud kokkuvõte

7. mail 2020 esitas komisjon teatise tegevuskava kohta, mis käsitleb liidu terviklikku poliitikat rahapesu ja terrorismi rahastamise ärahoidmiseks (C(2020)2800 final). See sisaldab tegevussuundi eesmärkide saavutamiseks kõnealuses valdkonnas. Käesolevas arvamuses hinnatakse komisjoni tegevuskavas esitatud algatuste mõju isikuandmete kaitsele.

Kuigi Euroopa Andmekaitseinspektor nendib, et võitlus rahapesu ja terrorismi rahastamise vastu on oluline üldistest huvidest lähtuv eesmärk, nõuab ta, et õigusaktides valitseks tasakaal ühelt poolt eraelu puutumatuse ja isikuandmete kaitsega seotud põhiõigustesse sekkumise ning teiselt poolt rahapesu ja terrorismi rahastamise vastase võitlusega seotud üldist huvi pakkuvate eesmärkide tõhusaks saavutamiseks vajalike meetmete vahel.

Euroopa Andmekaitseinspektor soovitab komisjonil jälgida, kas olemasolevat rahapesu ja terrorismi rahastamise tõkestamise raamistikku rakendatakse tõhusalt, veendudes ühtlasi, et täidetaks isikuandmete kaitse üldmäärust ja andmekaitseraamistikku. See on eriti asjakohane pangakontode keskregistrite ja tegelike kasusaajate registrite omavaheliseks ühendamiseks tehtava töö puhul, mis peaks suuresti tuginema andmete minimeerimise, täpsuse ning lõimitud ja vaikimisi andmekaitse põhimõtetele.

Euroopa Andmekaitseinspektor kiidab kavandatava rahapesu ja terrorismi rahastamise tõkestamise raamistiku heaks, kuna see tagab põhieeskirjade järjepidevama kohaldamise liikmesriikides ja ühtse tõlgendamise Euroopa Liidu Kohtus. Euroopa Andmekaitseinspektor kutsub komisjoni üles järgima karmistatud reeglistikus sätestatud meetmete üle otsustamisel riskipõhist lähenemisviisi, kuna see on kooskõlas ka isikuandmete kaitse põhimõtetega.

Euroopa Andmekaitseinspektor soovitab, et komisjoni ettepanekuga ELi tasandil rahapesu ja terrorismi rahastamise tõkestamise järelevalveasutuse asutamise kohta tuleks ette näha kindel õiguslik alus isikuandmete töötlemiseks ning vajalikud isikuandmete kaitse meetmed kooskõlas isikuandmete kaitse üldmäärusega ja määrusega (EL) 2018/1725, eelkõige seoses teabe jagamise ja andmete rahvusvahelise edastamisega.

Euroopa Andmekaitseinspektor kiidab heaks komisjoni algatuse hoogustada rahapesu andmebüroode sidevõrgu FIU.net väljatöötamist ja leida selle haldamiseks sobiv lahendus, mis oleks kooskõlas isikuandmete kaitse üldmääruse ja andmekaitseraamistikuga. Lisaks soovitab Euroopa Andmekaitseinspektor, et ettepanekus, millega nähakse ette rahapesu andmebüroode koordineerimis- ja toetusmehhanismi loomine, esitataks selgelt rahapesu andmebüroode tehingutele juurdepääsu ja nendega seotud teabe jagamise tingimused.

Andmekaitseinspektor toetab avaliku ja erasektori partnerluste loomist rahapesu ja terrorismi rahastamise vastase võitluse tüpoloogia ja suundumuste uurimiseks ning analüüsimiseks isikuandmete kaitse üldmäärusega kehtestatud piirides. Ehkki Euroopa Andmekaitseinspektori eesmärk ei ole vaidlustada algatuse poliitilisi eesmärke, on asutus siiski seisukohal, et avaliku ja erasektori partnerlustega, mis võimaldavad õiguskaitseasutustel jagada kohustatud isikutega operatiivteavet rahapesus kahtlustatavate isikute kohta, kaasneks suur oht kahjustada õigust eraelu puutumatusele ja isikuandmete kaitsele. Lisaks peaksid töötlemistoimingud, mis hõlmavad teavet finantstehingutega seotud võimalike rikkumiste kohta, jääma pädevate asutuste pärusmaaks ning neid ei tohiks jagada eraõiguslike asutustega.

Andmekaitseinspektor kiidab heaks komisjoni jõupingutused, et etendada rahapesuvastases töökonnas jõulisemat rolli ja tegutseda üksmeelselt. Ta innustab komisjoni pingutama valdkonna rahvusvahelisi standardeid kehtestades selle nimel, et andmekaitsepõhimõtetest saaks rahapesuvastase võitluse ja terrorismi rahastamise tõkestamise protsesside lahutamatu osa.

Lisaks eeldab Euroopa Andmekaitseinspektor, et temaga konsulteeritakse kooskõlas määruse (EL) 2018/1725 artikliga 42 pärast selliste õigusaktide ettepanekute vastuvõtmist, mis mõjutavad üksikisikute õiguste ja vabaduste kaitset isikuandmete töötlemisel. Need võivad muu hulgas hõlmata tulevasi ettepanekuid rahapesu ja terrorismi rahastamise tõkestamise meetmeid käsitleva määruse, rahapesu andmebüroode koordineerimis- ja toetusmehhanismi loomise ning ELi tasandil järelevalveasutuse asutamise kohta.

1. SISSEJUHATUS JA TAUST

1. 7. mail 2020 võttis Euroopa Komisjon vastu teatise tegevuskava kohta, mis käsitleb liidu terviklikku poliitikat rahapesu ja terrorismi rahastamise ärahoidmiseks (C(2020)2800 final) (edaspidi „tegevuskava“). Tegemist on algatusega, mis on ette nähtud komisjoni 2020. aasta tööprogrammi „Pangandusliidu loomise lõpuleviimine“ poliitilise eesmärgi nr 21 raames.

2. Tegevuskava koosneb kuuest sambast: 1) kehtiva ELi rahapesuvastase võitluse ja terrorismi rahastamise tõkestamise raamistiku tulemusliku rakendamise tagamine; 2) rahapesuvastase võitluse ja terrorismi rahastamise tõkestamise kohta ELi ühtse reeglistiku kehtestamine; 3) rahapesuvastase võitluse ja terrorismi rahastamise tõkestamise järelevalve tagamine ELi tasandil; 4) rahapesu andmebüroode koordineerimis- ja toetusmehhanismi loomine; 5) kriminaalõigusnormide täitmise tagamine ja teabevahetus liidu tasandil; ning 6) ELi rahapesuvastase võitluse ja terrorismi rahastamise tõkestamise raamistiku rahvusvahelise mõõtme tugevdamine. Et teada saada, mida kodanikud ja sidusrühmad nendest meetmetest arvavad, korraldas komisjon 7. mail samaaegselt tegevuskava vastuvõtmisega avaliku konsultatsiooni, ( 1 ) mis kestis kuni 29. juulini 2020.

3. Tegevuskavas on sambad jaotatud mitmeteks erimeetmeteks, sh mitmesugused seadusandlikud ettepanekud, mis käsitlevad ELi ühtset reeglistikku rahapesu ja terrorismi rahastamise tõkestamise valdkonnas, ELi tasandil järelevalveasutuse asutamist ning rahapesu andmebüroode koordineerimis- ja toetusmehhanismi loomist. Käesolevas arvamuses järgitakse kuue samba struktuuri ja väljendatakse Euroopa Andmekaitseinspektori seisukohti mõningate tegevuskavas esitatud meetmete kohta, pöörates eelkõige tähelepanu sellele, kuidas need võivad mõjutada Euroopa Liidu põhiõiguste harta artiklitega 7 ja 8 ette nähtud õigust eraelu puutumatusele ja eraisikute õigust isikuandmete kaitsele. Arvamus ei mõjuta komisjoni kohustust konsulteerida määruse (EL) 2018/1725 artikli 42 kohaselt Euroopa Andmekaitseinspektoriga mis tahes seadusandlike ettepanekute teemal, mida võidakse tegevuskava raames teha, juhul kui need mõjutavad eraisikute õigust isikuandmete kaitsele.

4. JÄRELDUSED

Eelnevast lähtudes esitab Euroopa Andmekaitseinspektor järgmised soovitused:

— kutsub komisjoni üles tagama, et õigusaktides valitseks tasakaal ühelt poolt rahapesu ja terrorismi rahastamise vastase võitlusega seotud üldist huvi pakkuvate eesmärkide tõhusaks saavutamiseks vajalike meetmete ning teiselt poolt eraelu puutumatuse ja isikuandmete kaitsega seotud põhiõigustesse sekkumise vahel;

— soovitab komisjonil jälgida olemasoleva rahapesu ja terrorismi rahastamise tõkestamise raamistiku rakendamist, veendudes ühtlasi, et täidetaks isikuandmete kaitse üldmäärust ja andmekaitseraamistikku;

— soovitab tagada, et pangakontode keskregistrite ja tegelike kasusaajate registrite omavaheliseks ühendamiseks tehtav töö oleks eelkõige vastavuses andmete minimeerimise, täpsuse ning lõimitud ja vaikimisi andmekaitse põhimõtetega;

— soovitab komisjonil järgida karmistatud reeglistikus sätestatud meetmete üle otsustamisel riskipõhist lähenemisviisi, s.t kohaldada vähem riskantsetes olukordades vähem sekkuvaid menetlusi, kuna see on kooskõlas ka isikuandmete kaitse põhimõtetega;

— soovitab seoses kliendi suhtes rakendatavate hoolsusmeetmetega, et kavandatavates õigusaktides säilitataks kaitsemeetmed, mis garanteeriksid klientidele õiguse nende isikuandmete kogumisest ning isikuandmete kogumise ja töötlemise eesmärkidest teavitamisele ning tagaksid andmete minimeerimise, eesmärgipärasuse ja lõimitud andmekaitse põhimõtete järgimise ja automatiseeritud individuaalsete otsuste piirangutega arvestamise;

— soovitab, et komisjoni tulevase ettepanekuga ELi tasandil rahapesu ja terrorismi rahastamise tõkestamise järelevalveasutuse asutamise kohta tuleks ette näha kindel õiguslik alus isikuandmete töötlemiseks ning vajalikud isikuandmete kaitse meetmed kooskõlas isikuandmete kaitse üldmäärusega ja määrusega (EL) 2018/1725, eelkõige seoses teabe jagamise ja andmete rahvusvahelise edastamisega;

— soovitab, et komisjoni ettepanekus, millega kehtestatakse rahapesu andmebüroode koordineerimis- ja teotusmehhanismi loomine, esitataks selgelt rahapesu andmebüroode tehingutele juurdepääsu ja nendega seotud teabe jagamise tingimused;

— toetab avaliku ja erasektori partnerluste loomist rahapesu ja terrorismi rahastamise vastase võitluse tüpoloogia ja suundumuste uurimiseks ning analüüsimiseks isikuandmete kaitse üldmäärusega kehtestatud piirides;

— innustab komisjoni lõimima rahapesuvastases töökonnas kehtestatavatesse rahvusvahelistesse standarditesse isikuandmete kaitse põhimõtted.

Brüssel, 23. juuli 2020 Wojciech Rafał WIEWIÓROWSKI

(1) https://ec.europa.eu/info/law/better-regulation/have-your-say/initiatives/12176-Action-Plan-on-anti-money-laundering/public-consultation